text: Skatteminister Benny Engelbrecht betaler kun 5.027 i grundskyld
  11 februar 2015 kl. 21.38
  Venstre har kaldt skatteminister Benny Engelbrecht i samråd om store forskelle i grundskyld.
  Skatteminister Benny Engelbrecht betaler ifølge Ekstra Bladet 5.027 kroner i grundskyld hjemme i Gråsten for en grund på 2294 kvm., hvor de 201 kvm. er bebygget.
  Det er helt skævt, mener Jan E. Jørgensen fra Venstre, når man sammenligner med en række andre kommuner. Han har nu kaldt Benny Engelbrecht i samråd.
  - Det er ikke skatteministerens personlige forhold, der er problemet. Men det er en komplet skævvridning, at man på Frederiksberg betaler 25 gange så meget i grundskyld, som man gør i skatteministerens kommune, siger Jan E. Jørgensen til Ekstra Bladet.
  Jan E. Jørgensen siger, at boliger, der er sammenlignelige med skatteministerens, bliver solgt tre gange så dyrt på Frederiksberg.
  - Derfor er det også rimeligt, at man betaler mere i grundskyld på Frederiksberg. Men det hænger slet ikke sammen, at man betaler 25 gange mere i grundskyld, når værdien blot er tre gange større, siger Jan E. Jørgensen.
  